

Önkormányzati adattárház

Kiemelt, horizontális elem az ASP szakrendszerekre, az önkormányzati lokális rendszerekre valamint a kizárólag önkormányzati adatok által érintett minisztériumi és kincstári rendszerek adataira, mint adatforrásokra építve egy adattárház kialakítása.

A forrás rendszerek heterogén jellegű adatait az adattárház egységes alapokon, központosítottan kezeli és a lekérdezésekre optimalizáltan dolgozza fel, így lehetővé válik a nagy mennyiségű önkormányzati adat elemzése, a vezetői igények gyors kiszolgálása.

A kormányzat számára kiemelt jelentőségű, a közpénzek felhasználása, a feladatfinanszírozás és a likviditási helyzet folyamatos nyomon követése. Az adattárház kialakításának célja, hogy lehetőséget biztosítson a kormányzat számára az önkormányzatok gazdálkodásával kapcsolatos adatok részletes és összefüggéseiben történőelemzésére és az esetleges pénzügyi kockázatok időben történő felismerésére.

Az adattárház a fentieken túl lehetőséget termet az önkormányzatokat terhelő különböző adatszolgáltatások adatminőségének felülvizsgálatára, a párhuzamosságok feltárására, az önkormányzatokat terhelő adatszolgáltatási kötelezettség racionalizálására és az önkormányzatok tehermentesítésére.

Az adattárház az önkormányzatok részére is képes lesz a saját adataik alapján összetett riportokat biztosítani, az egyes szakrendszerek vezetői információs moduljain túlmutató tartalommal és formában.

Az adattárház felhasználói köre:

* a Belügyminisztérium, mint az önkormányzatokat koordináló, a közfeladatok ellátásához szükséges jogszabályi, illetve a mindenkori éves költségvetési törvény IX. fejezetében található költségvetési támogatások biztosításáért felelős minisztérium;
* a Nemzetgazdasági Minisztérium, mint az adópolitikáért, az iparügyekért és az államháztartásért felelős, illetve a helyi önkormányzatok költségvetési szabályozási rendszerére, kiegyensúlyozási mechanizmusára javaslatot tevő minisztérium;
* a Magyar Államkincstár, mint az állami költségvetés végrehajtása során a finanszírozásért, a pénzforgalomért és az elszámolásokért, továbbá meghatározott adatszolgáltatásokért, valamint az állam által vállalt garanciák, és az általa nyújtott hitelek részletes nyilvántartásáért és kezeléséért felelős szerv
* Maguk az önkormányzatok, a saját adataik, valamint a saját településükkel valamely szempontból hasonló helyzetben lévő önkormányzatok anonimizált, összehasonlításra és elemzésre alkalmas adatainak vonatkozásában

Az önkormányzati adattárház adattartalma a kormányzati és önkormányzati döntések előkészítését szolgálja. Az önkormányzati adattárház működtetője a Kincstár.

Az önkormányzati adattárház adatainak forrása

* az ASP szakrendszerekben képződött,
* a 6. § (1) bekezdés *b)* pontja szerinti interfészen átadott, valamint
* a Kincstár rendszereiben az önkormányzati körre vonatkozóan rendelkezésre álló, személyes adatnak és adótitoknak nem minősülő adat.

Az interfészen keresztül történő csatlakozás esetén a helyi önkormányzat a csatlakozást követően az önkormányzati adattárházba meghatározott adatköröknek megfelelő adatokat köteles feltölteni.

Az önkormányzati adattárházba feltöltött adatok adatfelelőse – függetlenül arról, hogy interfésszel vagy rendszercsatlakozással csatlakozott az önkormányzati ASP rendszerhez – a rá vonatkozó adatok tekintetében a helyi önkormányzat.

A Kincstár az önkormányzati adattárházban tárolt adatok tekintetében adatkezelői feladatokat lát el. Ennek keretében a Kincstár

* saját feladatainak ellátásához,
* az érintett helyi önkormányzat számára a saját adatai, valamint a helyi önkormányzat és az önkormányzati érdekszövetség számára a helyi önkormányzatok anonimizált, összehasonlításra és elemzésre alkalmas adatainak vonatkozásában,
* a helyi önkormányzatokért, az adópolitikáért, az államháztartásért, valamint a gazdaságpolitikáért felelős miniszter, a Központi Statisztikai Hivatal és az Állami Számvevőszék számára jogszabályban rögzített feladataik ellátása céljából rendszeres és eseti adatlekérdezést, adatösszegzést és adatszolgáltatást végez.